หุ้นยุโรปปิดพุ่งจากอานิสงส์ ECB
ตลาดหุ้นยุโรปปิดดีดตัวขึ้นเมื่อคืนนี้ (22 ต.ค.) เนื่องจากนักลงทุนต่างขานรับท่าทีของนายมาริโอ ดรากิ ประธานธนาคารกลางยุโรป (ECB) ที่ส่งสัญญาณว่า พร้อมที่จะขยายระยะเวลาในการใช้มาตรการผ่อนคลายเชิงปริมาณ (QE) ออกไปอีก
23 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ดีดตัว 2% ปิดที่ 369.99 จุด, ดัชนี CAC-40 ตลาดหุ้นฝรั่งเศสปิดที่ 4,802.18 จุด พุ่งขึ้น 107.08 จุด หรือ 2.28%, ดัชนี DAX ตลาดหุ้นเยอรมันปิดที่ 10,491.97 จุด ดีดตัว 253.87 จุด หรือ 2.48% และดัชนี FTSE 100 ตลาดหุ้นลอนดอนปิดที่ 6,376.28 จุด เพิ่มขึ้น 27.86 จุด หรือ 0.44%
นายมาริโอ ดรากี ประธานธนาคารกลางยุโรป (ECB) ระบุเมื่อวานนี้ว่า ECB จะทำการทบทวนในเดือนธ.ค.เพื่อพิจารณาว่าจะมีการดำเนินการเพิ่มเติมหรือไม่เพื่อกระตุ้นเงินเฟ้อที่ยังคงอยู่ในระดับต่ำในขณะนี้ การแถลงดังกล่าวของนายดรากีมีขึ้น หลังจากที่ ECB ประกาศคงอัตราดอกเบี้ยที่ระดับต่ำเป็นประวัติการณ์เมื่อวานนี้
นายดรากีกล่าวว่า ECB จะยังคงตรึงวงเงินซื้อพันธบัตรตามมาตรการผ่อนคลายเชิงปริมาณ (QE) ที่ระดับ 6 หมื่นล้านยูโรต่อเดือน และย้ำว่า ECB อาจตัดสินใจขยายเวลาการใช้มาตรการ QE ให้นานกว่าเดือนก.ย.2016 ที่กำหนดไว้ เพื่อกระตุ้นการขยายตัวของยูโรโซน และหนุนให้อัตราเงินเฟ้อเข้าใกล้ระดับ 2%
หุ้นออเรนจ์ ทะยาน 7.5% ภายหลังจากที่บริษัทได้ปรับเพิ่มคาดการณ์กำไรต่อปี ส่วนหุ้นโลจิเทค อินเตอร์เนชั่นแนล ดีดตัว 9.7% ขานรับกำไรและรายได้ที่ขยายตัวขึ้นสูงกว่าคาดการณ์